CELEX: 
Language: mt
Date: 2017-09-04 00:00:00
Title: DEĊIŻJONI DELEGATA TAL-KUMMISSJONI (UE) .../... li tissostitwixxi l-Anness VII tad-Direttiva 2012/34/UE tal-Parlament Ewropew u tal-Kunsill li tistabbilixxi żona ferrovjarja unika Ewropea

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-att għandu l-għan li jsir użu aħjar ta’ infrastruttura ferrovjarja billi tiżdied il-flessibbiltà u l-prevedibbiltà tal-iskeda tal-ħinijiet u jitnaqqas il-bżonn li jiġu emendati l-mogħdijiet tal-ferrovija ladarba jkunu ġew allokati, b’mod partikolari għas-servizzi tal-ferroviji transfruntiera. L-infrastruttura ferrovjarja hija essenzjali għall-forniment tas-servizzi tat-trasport ferrovjarju, li għalih il-maniġer tal-infrastruttura jrid jalloka l-kapaċità fuq bażi nondiskriminatorja.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Saru konsultazzjonijiet dwar dan is-suġġett fil-livell tad-Djalogu tal-Impriżi Ferrovjarji u mal-maniġers tal-infrastruttura fil-laqgħat PRIME fl-2016. Fil-ħarifa tal-2016 il-Grupp ta’ Esperti dwar l-Aċċess għas-Suq Ferrovjarju ddiskuta l-abbozzi tal-att waqt żewġ laqgħat ta' ġurnata ddedikati għalhekk. Il-Parlament Ewropew kien mistieden. RailNetEurope, l-assoċjazzjoni tal-maniġers tal-infrastruttura għall-kooperazzjoni fir-rigward tal-allokazzjoni tal-kapaċità, ikkonsultat il-membri tagħha u kkondividiet il-konklużjonijiet mas-servizzi tal-Kummissjoni f’Jannar 2017. It-test intbagħat għall-konsultazzjoni tal-pubbliku li baqgħet miftuħa għal erba’ ġimgħat, mis-17 ta’ Marzu sal-14 ta’ April 2017. Minn dawk id-diversi konsultazzjonijiet waslu 31 rispons. Il-kummenti li waslu nġabru, ġew analizzati u twieġbu waqt it-tielet laqgħa tal-Grupp ta’ Esperti dwar l-Aċċess għas-Suq Ferrovjarju li saret fit-23 ta’ Ġunju 2017. Il-Parlament Ewropew kien mistieden u s-segretarjat tal-Kunsill attenda għal dik il-laqgħa. Il-minuti tal-laqgħat tal-Grupp ta’ Esperti kienu ppubblikati wara kull ċiklu ta’ konsultazzjoni, filwaqt li tqiesu l-kummenti fejn xieraq.
            
            
               3.ELEMENTI ĠURIDIĊI TAL-ATT DELEGAT
            
            
               L-att għandu t-tliet għanijiet li ġejjin: (1) jistipula proċedura biex tintalab u tiġi allokata l-kapaċità tal-infrastruttura bejn tmiem il-perjodu tal-applikazzjoni annwali u l-bidla fl-iskeda tax-xogħol f’Diċembru; (2) jirrikjedi li l-maniġers tal-infrastruttura jikkonsultaw mal-applikanti qabel jimblukkaw il-kapaċità għall-manutenzjoni tal-linji tagħhom; (3) jipprojbixxi ċerti prattiki ta’ trattament ħażin għall-ferroviji li jaqsmu netwerks differenti, b’mod partikolari fil-fruntieri interni tal-UE.
            
            
               DEĊIŻJONI DELEGATA TAL-KUMMISSJONI (UE) .../...
            
            
               ta’ 4.9.2017
            
            
               li tissostitwixxi l-Anness VII tad-Direttiva 2012/34/UE tal-Parlament Ewropew u tal-Kunsill li tistabbilixxi żona ferrovjarja unika Ewropea
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2012/34/UE tal-Parlament Ewropew u tal-Kunsill tal-21 ta' Novembru 2012 li tistabbilixxi żona ferrovjarja unika Ewropea
                  1
               , u b’mod partikolari l-Artikolu 43(2) tagħha,
            
            
               Billi:
            
            
               (1)Jenħtieġ li l-proċeduri għall-allokazzjoni tal-kapaċità jsiru trasparenti, filwaqt li titqies l-effiċjenza tal-proċess tal-allokazzjoni, kif ukoll it-tħassib dwar l-operat min-naħa tal-partijiet ikkonċernati dwar l-użu u dwar il-manutenzjoni tal-infrastruttura ferrovjarja.  
            
            
               (2)Jenħtieġ li l-applikanti għall-allokazzjoni tal-kapaċità tal-infrastruttura jkunu jistgħu jressqu t-talbiet għall-inkorporazzjoni tal-kapaċità fl-orarju annwali tas-servizz bejn id-data ta’ skadenza għat-talbiet tal-abbozz tal-orarju u qabel il-bidla tal-orarju tas-servizz. 
            
            
               (3)Ladarba jiġu allokati l-mogħdijiet tal-ferrovija, id-drittijiet kuntrattwali tal-applikant ikunu jinkludu d-dritt li jirrifjuta jew japprova talba għal skedar mill-ġdid li tkun saret mill-maniġer tal-infrastruttura. 
            
            
               (4)Jenħtieġu restrizzjonijiet temporanji tal-kapaċità biex l-infrastruttura u t-tagħmir tagħha jinżammu f’kundizzjoni tajba u biex ikun hemm lok għall-iżvilupp tal-infrastruttura skont il-ħtiġijiet tas-suq.
            
         
         
            
               (5)Jenħtieġ li l-applikanti jirċievu informazzjoni bikrija dwar restrizzjonijiet tal-kapaċità suċċessivi li tippermettilhom jadattaw l-operazzjonijiet tagħhom u l-ħtiġijiet tat-trasport skont ir-restrizzjonijiet tal-kapaċità tal-infrastruttura. Jekk l-informazzjoni dwar ir-restrizzjonijiet tal-kapaċità suċċessivi diġà tkun ġiet ippubblikata fil-bidu tal-perjodu li fih isiru talbiet għall-inkorporazzjoni tal-kapacità fl-orarju annwali, il-ħtieġa li jiġu skedati mill-ġdid il-mogħdijiet ferrovjarji diġà allokati għandha tkun inqas. 
            
            
               (6)Fl-għażla bejn żewġ alternattivi differenti tar- restrizzjonijiet tal-kapaċità, il-maniġers tal-infrastruttura m’għandhomx biss iqisu l-kostijiet tagħhom iżda anki r-restrizzjonijiet kummerċjali u operazzjonali tal-applikanti kkonċernati u r-riskji li t-trasport ixaqleb aktar  lejn mezzi tat-trasport li jirrispettaw inqas l-ambjent. 
            
            
               (7)Jenħtieġ li l-maniġers tal-infrastruttura jistabbilixxu, jippubblikaw u japplikaw kriterji trasparenti fir-rigward tad-devjazzjoni tal-ferroviji u l-allokazzjoni ta’ kapaċità ristretta għal tipi differenti ta’ traffiku. Dan jistgħu jagħmluh b’mod konġunt jew individwalment għar-restizzjonijiet tal-kapaċità tagħhom. 
            
            
               (8)Jenħtieġ li l-maniġers tal-infrastruttura jadattaw id-dikjarazzjonijiet dwar in-netwerk tagħhom u l-proċeduri tal-iskedar sabiex tiġi żgurata konformità f’waqtha mar-regoli l-ġodda dwar ir-restrizzjonijiet tal-kapaċità kif introdotti permezz ta’ din id-Deċiżjoni.
            
            
               (9)Fir-rigward tal-operazzjonijiet tal-ferroviji li jaqsmu aktar minn netwerk wieħed, jenħtieġ li l-maniġers tal-infrastruttura kkonċernati jikkoordinaw biex jiġi mminimizzat l-impatt tar-restrizzjonijiet tal-kapaċità fuq it-traffiku u jissinkronizzaw ix-xogħlijiet fuq rotta partikolari jew biex tiġi evitata r-restrizzjoni tal-kapaċità fuq rotta tad-devjazzjoni. 
            
            
               (10)Għall-finijiet taċ-ċarezza ġuridika u filwaqt li jitqies l-għadd ta' emendi li jridu jsiru fl-Anness VII tad-Direttiva 2012/34/UE, jenħtieġ li dak l-Anness jinbidel għalkollox. Barra minn hekk, sabiex jiġi ssimplifikat il-qafas regolatorju, Deċiżjoni Delegata hija l-istrument legali xieraq peress li din timponi regoli ċari u dettaljati li ma jeħtiġux traspożizzjoni mill-Istati Membri u b’hekk tiżgura implimentazzjoni uniformi rapida madwar l-Unjoni kollha.
            
            
               (11)B’riżultat taż-żmien tal-bidla fl-orarju tas-servizz f’konformità mal-punt (2) tal-Anness ta’ din id-Deċiżjoni u taż-żmien neċessarju għall-koordinazzjoni, għall-konsultazzjoni u għall-pubblikazzjoni tar-restrizzjonijiet tal-kapaċità stabbilit fil-punti (8) sa (11) tal-Anness ta’ din id-Deċiżjoni, il-maniġers tal-infrastruttura se jkunu jistgħu biss jikkonformaw għall-ewwel darba mar-rekwiżiti tal-punti (8) sa (11) għall-bidla fl-orarju tas-servizz li se sseħħ f’Diċembru 2019fir-rigward tat-tieni sessjoni ta’ pubblikazzjoni u f’Diċembru 2020 fir-rigward tal-ewwel sessjoni ta’ pubblikazzjoni, mar-rekwiżiti tal-punt (12) biex il-bidla tal-orarju tas-servizz tidħol fis-seħħ f’Diċembru 2018 u mar-rekwiżiti tal-punti (14) sa (17) biex il-bidla tal-orarju tas-servizz tidħol fis-seħħ f’Diċembru 2018.
            
            
               (12)Għalhekk, jenħtieġ li d-Direttiva 2012/34/UE tiġi emendata skont dan,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               L-Anness VII tad-Direttiva 2012/34/UE huwa sostitwit bit-test fl-Anness ta’ din id-Deċiżjoni. 
            
            
               Artikolu 2
            
            
               Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea. 
            
            
               Magħmula fi Brussell, 4.9.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 343, 14.12.2012, p. 32.
               
            
      
    ---documentbreak--- 
      
         
         
            
               ANNESS
            
            
               tad-
            
            
               DEĊIŻJONI DELEGATA TAL-KUMMISSJONI
            
            
               li tissostitwixxi l-Anness VII tad-Direttiva 2012/34/UE tal-Parlament Ewropew u tal-Kunsill li tistabbilixxi żona ferrovjarja unika Ewropea 
            
            
               “Anness VII
            
            
               SKEDA GĦALL-PROĊESS TAL-ALLOKAZZJONI
            
            
               (imsemmija fl-Artikolu 43)
            
            
            
               (1)L-orarju tas-servizz għandu jiġi stabbilit darba f'kull sena kalendarja.
            
            
               (2)Il-bidla tal-orarju tas-servizz għandha sseħħ f'nofsillejl fit-tieni Sibt f'Diċembru. Meta aġġustament jitwettaq wara x-xitwa, b'mod partikolari sabiex jitqiesu, meta huwa xieraq, il-bidliet fl-orarji tat-traffiku tal-passiġġieri reġjonali, dawn għandhom iseħħu f'nofsillejl fit-tieni Sibt f'Ġunju u f’dawk l-intervalli bejn dawn id-dati kif meħtieġ. Il-maniġers tal-infrastruttura jistgħu jiftiehmu fuq dati differenti u f'dan il-każ għandhom jinfurmaw lill-Kummissjoni jekk it-traffiku internazzjonali jistax jiġi affettwat. 
            
            
               (3)Id-data ta’ skadenza sa meta jridu jaslu t-talbiet sabiex il-kapaċità tiġi inkorporata fl-orarju tas-servizz ma għandhiex tkun aktar minn tnax-il xahar qabel id-dħul fis-seħħ tal-orarju tas-servizz. Talbiet li jaslu wara d-data ta’ skadenza wkoll għandhom jitqiesu mill-maniġer tal-infrastruttura. 
            
            
               (4)Mhux aktar tard minn 11-il xahar qabel il-bidla fl-orarju tas-servizz, il-maniġers tal-infrastruttura għandhom jiżguraw li l-mogħdijiet proviżorji tal-ferroviji internazzjonali jkunu ġew stabbiliti b'kooperazzjoni ma’ maniġers tal-infrastruttura rilevanti oħrajn. Il-maniġers tal-infrastruttura għandhom jiżguraw li sa fejn ikun possibbli, dawn l-iskadenzi jinżammu matul il-proċessi sussegwenti. 
            
            
               (5)Il-maniġer tal-infrastruttura għandu jipprepara u jippubblika abbozz tal-orarju tas-servizz mhux aktar tard minn erba’ xhur wara l-ewwel skadenza msemmija fil-punt (3). 
            
            
               (6)Il-maniġer tal-infrastruttura għandu jiddeċiedi fuq it-talbiet li jirċievi wara l-iskadenza msemmija fil-punt (3), skont proċess ippubblikat fid-dikjarazzjoni dwar in-netwerk. 
            
            
               Il-maniġer tal-infrastruttura jista’ jiskeda mill-ġdid mogħdija allokata tal-ferrovija  jekk dan ikun meħtieġ biex jiġi żgurat l-aħjar tqabbil possibbli tat-talbiet kollha għal mogħdija u jekk tiġi approvata mill-applikant li lilu ġiet allokata l-mogħdija. Il-maniġer tal-infrastruttura għandu jaġġorna l-abbozz tal-orarju tas-servizz sa mhux aktar tard minn xahar qabel il-bidla fl-orarju tas-servizz sabiex ikunu inklużi l-mogħdijiet kollha tal-ferrovija allokati wara l-iskadenza msemmija fil-punt (3). 
            
            
               (7)Fil-każ ta’ ferroviji li jaqsmu minn netwerk għal ieħor li jaslu b’dewmien preżunt ta’ mhux aktar minn 10 sigħat, u mill-14 ta’ Diċembru 2019, 18-il siegħa, il-maniġer tal-infrastruttura tan-netwerk l-ieħor m’għandux iqis il-mogħdija ferrovjarja bħala kkanċellata jew jitlob applikazzjoni għal mogħdija ferrovjarja oħra, inkluż jekk jiddeċiedi li jalloka mogħdija ferrovjarja differenti, sakemm l-applikant ma jinformax lill-maniġer tal-infrastruttura li l-ferrovija mhux se taqsam għan-netwerk l-ieħor. Il-maniġer tal-infrastruttura għandu jikkomunika mal-applikant dwar il-mogħdija ferrovjarja aġġornata jew dik ġdida mingħajr dewmien, inkluż, jekk differenti, ir-rabta bejn dak in-numru tal-mogħdija ferrovjarja u n-numru tal-mogħdija ferrovjarja kkanċellata.
            
            
               (8)Fil-każ ta’ restrizzjonijiet temporanji tal-kapaċità tal-linji ferrovjarji, għal raġunijiet bħal xogħlijiet infrastrutturali, inkluż restrizzjonijiet fuq il-veloċità, il-piż fuq il-fus, it-tul tal-ferrovija, il-forza tat-trazzjoni, jew il-gejġ tal-istruttura (“restrizzjonijiet tal-kapaċità) li jdumu aktar minn sebat ijiem konsekuttivi u li għalihom aktar minn 30 % tal-volum tat-traffiku stmat fuq linja ferrovjarja jiġi kkanċellat, jingħata rotta ġdida jew jiġi sostitwit b’modi oħrajn tat-trasport, il-maniġer tal-infrastruttura għandu jippubblika r-restrizzjonijiet kollha tal-kapaċità u r-riżultati preliminari tal-konsultazzjoni mal-applikanti għall-ewwel darba tal-inqas 24 xahar, sa fejn dawn ikunu magħrufa, f'forma aġġornata, u għat-tieni darba tal-inqas 12-il xahar qabel il-bidla fl-orarju tas-servizz ikkonċernat. 
            
            
               (9)Jekk l-impatt tar-restrizzjonijiet tal-kapaċità ma jkunx limitat għal netwerk wieħed, il-maniġers tal-infrastruttura kkonċernati għandhom ukoll joħolqu mekkaniżmu li bih jiddiskutu dwar dawk ir-restrizzjonijiet tal-kapaċità b’mod konġunt mal-applikanti interessati, mal-assoċjazzjonijiet tal-maniġers tal-infrastruttura msemmija fl-Artikolu 40(1) u mal-operaturi ewlenin tal-faċilitajiet tas-servizz ikkonċernati meta dawn jiġu ppubblikati għall-ewwel darba, sakemm il-maniġers tal-infrastruttura u l-applikanti ma jkunux qablu li dan il-mekkaniżmu ma jkunx meħtieġ. Id-diskussjonijiet konġunti għandhom jgħinu fit-tħejjija tal-orarji, inkluż l-għoti tar-rotot ta’ devjazzjoni. 
            
            
               (10)Meta jippubblika r-restrizzjonijiet tal-kapaċità skont il-punt (8) għall-ewwel darba, il-maniġer tal-infrastruttura għandu jniedi konsultazzjoni mal-applikanti u mal-operaturi ewlenin tal-faċilitajiet tas-servizzi kkonċernati dwar ir-restrizzjonijiet tal-kapaċità. Meta tkun meħtieġa koordinazzjoni skont il-punt (11) bejn l-ewwel u t-tieni pubblikazzjoni tar-restrizzjonijiet tal-kapaċità, il-maniġers tal-infrastruttura għandhom jikkonsultaw mal-applikanti u mal-operaturi ewlenin tal-faċilitajiet tas-servizzi kkonċernati għat-tieni darba bejn it-tmien ta’ dik il-koordinazzjoni u t-tieni pubblikazzjoni tar-restrizzjoni tal-kapaċità. 
            
         
         
            
               (11)Jekk l-impatt tar-restrizzjonijiet tal-kapaċità ma jkunx limitat għal netwerk wieħed, qabel jippubblikaw ir-restrizzjonijiet tal-kapaċità skont il-punt (8), il-maniġers tal-infrastruttura kkonċernati, inkluż il-maniġers tal-infrastruttura li jistgħu jiġu affettwati bir-rotot il-ġodda tal-ferroviji, għandhom jikkoordinaw bejniethom ir-restrizzjonijiet tal-kapaċità li jistgħu jinvolvu kanċellazzjoni, rotot ġodda ta’ mogħdija ferrovjarja jew tibdil ma' modi oħrajn. 
            
            
               Il-koordinazzjoni qabel it-tieni pubblikazzjoni għandha titlesta:
            
            
               (a)sa mhux aktar tard minn 18-il xahar qabel il-bidla fl-orarju tas-servizz jekk aktar minn 50 % tal-volum tat-traffiku stmat fuq linja ferrovjarja kuljum jiġi kkanċellat, jingħata rotta ġdida jew jiġi sostitwit b’modi oħrajn tat-trasport għal aktar minn 30 jum konsekuttiv
            
            
               (b)sa mhux aktar tard minn 13-il xahar u 15-il jum qabel il-bidla tal-perjodu tal-orarju tas-servizz jekk aktar minn 30 % tal-volum tat-traffiku stmat fuq linja ferrovjarja kuljum jiġi kkanċellat, jingħata rotta ġdida jew jiġi sostitwit b’modi oħrajn tat-trasport għal aktar minn sebat ijiem konsekuttivi
            
            
               (c)sa mhux aktar tard minn 13-il xahar u 15-il jum qabel il-bidla tal-perjodu tal-orarju tas-servizz jekk aktar minn 50 % tal-volum tat-traffiku stmat fuq linja ferrovjarja kuljum jiġi kkanċellat, jingħata rotta ġdida jew jiġi sostitwit b’modi oħrajn tat-trasport għal sebat ijiem konsekuttivi jew inqas. 
            
            
               Il-maniġers tal-infrastruttura għandhom, fejn meħtieġ, jistiednu lill-applikanti attivi fil-linji kkonċernati u lill-operaturi ewlenin tal-faċilitajiet tas-servizz ikkonċernati biex jinvolvu lilhom infushom f’dik il-koordinazzjoni.
            
            
               (12)Fil-każ ta’ restrizzjonijiet tal-kapaċità li jdumu sebat ijiem konsekuttivi jew inqas li skont il-punt (8) m’għandhomx bżonn jiġu ppubblikati, u li għalihom aktar minn 10 % tal-volum tat-traffiku stmat fuq linja ferrovjarja kuljum jiġi kkanċellat, jingħata rotta ġdida jew jiġi sostitwit b’modi oħrajn tat-trasport, li jseħħu matul il-perjodu tal-orarju suċċessiv u li l-maniġer tal-infrastruttura jsir jaf bihom sa mhux aktar tard minn 6 xhur u 15-il jum qabel il-bidla tal-orarju tas-servizz, il-maniġer tal-infrastruttura għandu jikkonsulta lill-applikanti kkonċernati dwar ir-restrizzjonijiet tal-kapaċità previsti u jikkomunika r-restrizzjonijiet tal-kapaċità aġġornati tal-inqas erba’ xhur qabel il-bidla tal-orarju tas-servizz. Il-maniġer tal-infrastruttura għandu jipprovdi dettalji dwar il-mogħdijiet ferrovjarji offruti għall-ferroviji tal-passiġġieri sa mhux aktar tard minn erba’ xhur qabel tibda r-restrizzjoni tal-kapaċità u għall-ferroviji tal-merkanzija sa mhux aktar tard minn xahar qabel tibda r-restrizzjoni tal-kapaċità, sakemm il-maniġer tal-infrastruttura u l-applikanti kkonċernati ma jkunux qablu dwar żmien neċessarju iqsar.
            
            
               (13)Il-maniġers tal-infrastruttura jistgħu jiddeċiedu li japplikaw limiti aktar stretti għar-restrizzjonijiet tal-kapaċità abbażi ta’ perċentwali aktar baxxi tal-volum tat-traffiku stmat jew durati iqsar minn dak indikat f’dan l-Anness jew li japplikaw kriterji apparti dawk imsemmija f’dan l-Anness, skont konsultazzjoni mal-applikanti u mal-operaturi tal-faċilità. Dawn għandhom jippubblikaw il-limiti u l-kriterji għar-raggruppament tar-restrizzjonijiet tal-kapaċità fid-dikjarazzjonijiet tagħhom dwar in-netwerk skont il-punt 3 tal-Anness IV.  
            
            
               (14)Il-maniġer tal-infrastruttura jista’ jiddeċiedi li ma japplikax il-perjodi stabbiliti fil-punti (8) sa (12) jekk ir-restrizzjoni tal-kapaċità hija meħtieġa biex jiġu stabbiliti mill-ġdid operazzjonijiet ferrovjarji sikuri, iż-żmien tar-restrizzjonijiet ikun lil hinn mill-kontroll tal-maniġer tal-infrastruttura, l-applikazzjoni ta’ dawk il-perjodi ma tkunx kosteffettiva jew tkun irresponsabbli fir-rigward  tal-kundizzjoni jew tal-ħajja tal-assi, jew jekk l-applikanti kkonċernati kollha jaqblu. F’dawn il-każijiet u fil-każ ta’ kwalunkwe restrizzjoni tal-kapaċità li ma tkunx soġġetta għal konsultazzjoni skont dispożizzjonijiet oħra ta’ dan l-Anness, il-maniġer tal-infrastruttura għandu jikkonsulta lill-applikanti u lill-operaturi ewlenin tal-faċilitajiet tas-servizz ikkonċernati minnufih.
            
            
               (15)L-informazzjoni li għandha tiġi pprovduta mill-maniġer tal-infrastruttura meta jaġixxi f’konformità mal-punti (8), (12) jew (14) għandha tinkludi:
            
            
               (a)il-jum ippjanat, 
            
            
               (b)il-ħin tal-ġurnata u, hekk kif tkun tista’ tiġi ffissata, is-siegħa tal-bidu u tat-tmiem tar-restrizzjoni tal-kapaċità, 
            
            
               (c)is-sezzjoni tal-linja affettwata mir-restrizzjoni, u 
            
            
               (d)fejn applikabbli, il-kapaċità tal-linji ta' devjazzjoni. 
            
            
               Il-maniġer tal-infrastruttura għandu jippubblika dik l-informazzjoni, jew ħolqa fejn din tista’ tinstab, fid-dikjarazzjoni dwar in-netwerk tiegħu kif imsemmi fil-punt (3) tal-Anness IV. Il-maniġer tal-infrastruttura għandu jżomm din l-informazzjoni aġġornata. 
            
            
               (16)Fil-każ ta’ restrizzjonijiet tal-kapaċità li jdumu mill-inqas 30 jum konsekuttiv u li jaffettwaw aktar minn 50 % tal-volum tat-traffiku stmat fuq linja ferrovjarja, il-maniġer tal-infrastruttura għandu jipprovdi lill-applikanti fuq it-talba tagħhom waqt l-ewwel sessjoni ta’ konsultazzjoni, b’paragun tal-kundizzjonijiet li jiġu ffaċċjati f’mill-inqas żewġ alternattivi tar-restrizzjonijiet tal-kapaċità. Il-maniġer tal-infrastruttura għandu jfassal dawk l-alternattivi abbażi tal-input li jkunu taw l-applikanti fit-talba tagħhom u b'mod konġunt magħhom. 
            
            
               Għal kull alternattiva, il-paragun għandu jinkludi tal-anqas:
            
            
               (a)id-durata tar-restrizzjoni tal-kapaċità, 
            
            
               (b)l-imposti indikattivi dovuti mistennija tal-infrastruttura, 
            
            
               (c)il-kapaċità disponibbli fuq il-linji ta’ devjazzjoni, 
            
         
         
            
               (d)ir-rotot alternattivi disponibbli, u 
            
            
               (e)il-ħinijiet tal-ivvjaġġar indikattivi. 
            
            
               Qabel ma ssir għażla bejn l-alternattivi tar-restrizzjonijiet tal-kapaċità, il-maniġer tal-infrastruttura għandu jikkonsulta lill-applikanti interessati u jqis l-impatti tal-alternattivi differenti fuq dawk l-applikanti u fuq l-utenti tas-servizzi.
            
            
               (17)Fil-każ ta’ restrizzjonijiet tal-kapaċità li jdumu aktar minn 30 jum konsekuttiv u li jaffettwaw aktar minn 50 % tal-volum tat-traffiku stmat fuq linja ferrovjarja, il-maniġer tal-infrastruttura għandu jistabbilixxi kriterji li minħabba fihom il-ferroviji ta' kull tip ta' servizz għandhom jingħataw rotta ġdida, filwaqt li jikkunsidra r-restrizzjonijiet kummerċjali u operazzjonali tal-applikant, sakemm dawk ir-restrizzjonijiet operazzjonali ma jirriżultawx mid-deċiżjonijiet maniġerjali jew organizzattivi tal-applikant, u bla preġudizzju għall-għan li jitnaqqsu l-ispejjeż tal-maniġer tal-infrastruttura f’konformità mal-Artikolu 30(1). Fid-dikjarazzjoni dwar in-netwerk, il-maniġer tal-infrastruttura għandu jippubblika dawk il-kriterji flimkien ma’ allokazzjoni preliminari tal-kapaċità li jifdal lit-tipi differenti tas-servizzi ferrovjarji meta jaġixxi f’konformità mal-punt (8). Wara t-tmiem tal-konsultazzjoni u bla preġudizzju għall-obbligi tal-maniġer tal-infrastruttura kif imsemmi fil-punt (3) tal-Anness IV, abbażi tar-rispons li jkun irċieva mingħand l-applikanti, il-maniġer tal-infrastruttura għandu jipprovdi lill-impriżi ferrovjarji kkonċernati tqassim indikattiv tal-kapaċità li jifdal skont it-tip ta’ servizz.